OBRAZLOŽITVENI MEMORANDUM

OZADJE PREDLOGA

Pogodba o delovanju Evropske unije (PDEU), ki se uporablja za najbolj oddaljene regije EU, med katere sodijo Kanarski otoki, načeloma ne dopušča nikakršnih razlik med obdavčenjem lokalnih izdelkov in izdelkov s poreklom iz Španije ali drugih držav članic. Člen 349 PDEU (prej člen 299(2) Pogodbe ES) kljub temu določa možnost uvedbe posebnih ukrepov za navedene regije zaradi stalnih omejitev, ki vplivajo na gospodarske in socialne pogoje najbolj oddaljenih regij.

Odločba Sveta 2002/546/ES z dne 20. junija 2002[1], ki je bila sprejeta na podlagi člena 299(2) Pogodbe ES, dovoljuje Španiji, da do 31. decembra 2011 uporablja oprostitve ali znižanja davka, znanega kot AIEM, za nekatere izdelke, lokalno proizvedene na Kanarskih otokih. Priloga k navedeni odločbi vsebuje seznam izdelkov, za katere se lahko uporabljajo oprostitve ali znižanja davkov. Razlika v obdavčitvi med lokalno proizvedenimi in drugimi izdelki ne sme presegati 5, 15 ali 25 odstotnih točk, odvisno od izdelka.

V Odločbi 2002/546/ES so navedeni razlogi za sprejetje posebnih ukrepov, ki vključujejo izolacijo, odvisnost od surovin in energije, obveznost ustvarjanja večjih zalog, majhnost lokalnega trga in nizko raven izvozne dejavnosti. Kombinacija teh omejitev pomeni, da so proizvodni stroški in s tem lastna cena lokalno proizvedenega blaga višji, tako da brez posebnih ukrepov ne more konkurirati blagu, ki je proizvedeno drugje, celo ob upoštevanju stroškov prevoza takega blaga na Kanarske otoke. Zato naj bi bilo težje ohranjati lokalno proizvodnjo. Posebni ukrepi iz Odločbe 2002/546/ES so bili torej zasnovani, da bi okrepili lokalno industrijo z izboljšanjem njene konkurenčnosti.

Svetovna gospodarska kriza leta 2009 je vplivala na upad potovanj, kar je imelo hude posledice za gospodarstvo Kanarskih otokov, ki so močno odvisni od prihodkov od turizma.

Zmanjšanje delovne sile v turističnem sektorju je privedlo do velikega povečanja stopnje brezposelnosti na Kanarskih otokih. Stopnja brezposelnosti, ki se je v obdobju 2001–2007 gibala med 10,4 % in 12 %, je v letu 2008 narasla na 17,3 %, v letu 2009 pa na 26,2 %. Ta razvoj potrjuje nevarnost gospodarstva, ki je močno odvisno od turizma, in potrebo po spodbujanju razvejanosti gospodarskih dejavnosti.

Španija je 16. novembra 2010 Evropski komisiji predložila zahtevek za podaljšanje obdobja uporabe Odločbe 2002/546/ES za dve leti, tako da datum izteka sovpada z eno od Smernic o nacionalni regionalni pomoči med letoma 2007–2013[2].

Španija je predložila tudi zahtevek za dveletno podaljšanje obdobja uporabe Odločbe Komisije o državni pomoči št. NN 22/2008, glede na katero je pomoč, ki so jo v okviru AIEM dodelili španski organi, združljiva s skupnim trgom. Komisija je osnovala Odločbo o državni pomoči št. N 544/2010, s katero se podaljša obdobje uporabe Odločbe o državni pomoči št. NN 22/2008, ki je že pripravljena za sprejetje, kar zagotavlja skladnost s tem predlogom.

Komisija je zahtevek za podaljšanje obdobja uporabe Odločbe 2002/546/ES ocenila z vidika razsežnosti omejitev, ki so prizadele Kanarske otoke. Zaključila je, da je zahtevku upravičeno ugoditi na podlagi razpoložljivih elementov.

Prvič, poročilo Komisije Svetu o uporabi posebnih ureditev v zvezi z davkom AIEM, ki se uporablja na Kanarskih otokih in je bil sprejet 28. avgusta 2008, je potrdilo, da je AIEM deloval zadovoljivo in brez potrebe po kakršnihkoli spremembah določb Odločbe 2002/546/ES. Nadaljnji obstoj omejitev je potrdilo tudi poročilo, poslano s tem zahtevkom za podaljšanje obdobja uporabe Odločbe 2002/546/ES.

Drugič, zahtevek naproša za samo dveletno podaljšanje.

REZULTATI POSVETOVANJ Z ZAINTERESIRANIMI STRANMI IN OCENE UČINKA

Zahtevek španskih organov za podaljšanje uporabe AIEM je bil odgovor na zahtevke iz zadevnih gospodarskih sektorjev.

Komisija ni izvedla ocene učinka.

PRAVNI ELEMENTI PREDLOGA

Povzetek predlaganih ukrepov

Podaljšanje obdobja uporabe Odločbe 2002/546/ES, ki dovoljuje Španiji uporabo oprostitev ali znižanj davka, znanega kot AIEM, za nekatere izdelke, lokalno proizvedene na Kanarskih otokih.

Pravna podlaga

Člen 349 PDEU.

Načelo subsidiarnosti

Samo Svet lahko na podlagi člena 349 PDEU sprejme posebne ukrepe v korist najbolj oddaljenih regij zaradi obstoja stalnih omejitev, ki vplivajo na njihov gospodarski in socialni položaj, s katerimi se – vključno s skupnimi politikami – prilagodi uporaba Pogodb za te regije.

Predlog je torej v skladu z načelom subsidiarnosti.

Načelo sorazmernosti

Predlog je v skladu z načelom sorazmernosti iz naslednjih razlogov:

Njegov namen je podaljšanje obdobja uporabe Odločbe 2004/162/ES za dve leti, da bi sovpadala s Smernicami o nacionalni regionalni pomoči, ki se uporabljajo za obdobje 2007–2013.

Komisija je v svojem poročilu Svetu o uporabi posebnih ureditev v zvezi z davkom AIEM, ki se uporablja na Kanarskih otokih, potrdila, da je AIEM deloval zadovoljivo in brez potrebe po kakršnihkoli spremembah določb Odločbe 2002/546/ES.

Vsako nadaljnje podaljšanje bo odobreno samo po novi analizi proizvoda za proizvodom.

Izbira instrumentov

Predlagani instrument: Sklep Sveta.

Drugi instrumenti ne bi bili primerni iz naslednjega razloga:

Besedilo, ki se spreminja, je odločba Sveta, sprejeta na isti pravni podlagi (takrat člen 299(2) Pogodbe ES).

VPLIV NA PRORAČUN

Predlog ne vpliva na proračun Evropske unije.

2011/0192 (CNS)

Predlog

SKLEP SVETA

o spremembi Odločbe 2002/546/ES glede obdobja uporabe

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 349 Pogodbe,

ob upoštevanju predloga Evropske komisije,[3]

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega parlamenta,[4]

v skladu s posebnim zakonodajnim postopkom,

ob upoštevanju naslednjega:

1. Odločba Sveta 2002/546/ES z dne 20. junija 2002, ki je bila sprejeta na podlagi člena 299(2) Pogodbe ES, pooblašča Španijo, da do 31. decembra 2011 uporablja oprostitve ali znižanja davka, znanega kot AIEM, za nekatere izdelke, lokalno proizvedene na Kanarskih otokih. Priloga k navedeni odločbi vsebuje seznam izdelkov, za katere se lahko uporabljajo oprostitve ali znižanja davkov. Razlika v obdavčitvi med lokalno proizvedenimi in drugimi izdelki ne sme presegati 5, 15 ali 25 odstotnih točk, odvisno od izdelka.

2. Upravičeno se zdi podaljšati obdobje uporabe Odločbe 2002/546/ES za dve leti, saj so osnovni elementi, ki upravičujejo odobritev in so določeni s to odločbo, ostali nespremenjeni. V zvezi s tem je poročilo Komisije Svetu o uporabi posebnih ureditev v zvezi z davkom AIEM, ki se uporablja na Kanarskih otokih[5], potrdilo, da je AIEM deloval zadovoljivo in brez potrebe po kakršnihkoli spremembah določb Odločbe 2002/546/ES.

3. Poleg tega poročilo španskih organov potrjuje, da omejitve, ki so upravičile odobritev celotnih oprostitev in delnega znižanja davka AIEM za seznam izdelkov, lokalno proizvedenih na Kanarskih otokih, še vedno obstajajo –

SPREJELA NASLEDNJI SKLEP:

Člen 1

V členu 1 Odločbe 2002/546/ES se datum „31. decembra 2011“ nadomesti z datumom „31. decembra 2013“.

Člen 2

Ta sklep je naslovljen na Kraljevino Španijo.

V Bruslju,

Za Svet

Predsednik

[1] UL L 179, 9.7.2002, str. 22–27.

[2] UL C 54, 4.3.2006, str. 13.

[3] UL C […], […], str. […].

[4] UL C […], […], str. […].

[5] COM(2008) 528.